Kibar 64: A Salomo mee wẽnd-doogã
NAND t’a Davɩɩd ki, a kõo a Salomo a Zeova roogã pãlã. Yaa a Zeova meng n da wilg a Davɩɩd a sẽn dat tɩ b me a roogã to-to. A Salomo sẽn deeg naamã yʋʋm a naas-n-soabã pʋgẽ, a sɩnga wẽnd-doogã meebo. Meebã rɩka yʋʋm a yopoe la pʋɩ-sʋka. Yaa sẽn yɩɩd neb tus koabg la tus pis-nii n me wẽnd-doogã. Meebã rɩɩ ligd wʋsg me, bala sãnem la wanzuri wʋsg la b tall n me.
Wẽnd-doogã ra tara ro-pʋs wʋsgo, la a yiib n da yaa wala sɛk-roogã ro-pʋs a yiibã. La b bedrem ra taa sɛk-roogã rẽnd naoor a yiibu. A Salomo kɩtame tɩ b ning kãabg koglgã wẽnd-doogã pʋgẽ ro-taoorã pʋgẽ, la b ning sɛk-roogã teed a taabã ro-pʋg a yembrẽ wã.
Wẽnd-doogã sẽn wa n me n sa wã, b maana kibs kãsenga. Wa yãmb sẽn ne foto wã zugã, kibsã sasa, a Salomo yĩgimdame n tees wẽnd-doogã n pʋʋs a Zeova n yeel yaa: ‘Gese, maam miime tɩ saasã sẽn ka tõe n sek foomã, yaa vẽeneg tɩ ro-kãngã mam sẽn me wã me ka tõe n sek foo ye. La baasgo, m kot-f lame tɩ f kelg neb nins sẽn na n tees zĩ-kãngã n pʋʋsã.’
A Salomo sẽn pʋʋs n sa wã, bugum n yi yĩngr n yõog rũms nins b sẽn da kʋ n na n maan maandã. A Zeova kɩtame tɩ vẽenem yãg wẽnd-doogã pʋgẽ. Woto wilgame t’a Zeova reega a Salomo pʋʋsgã, la t’a sũurã nooma ne wẽnd-doogã. Masã, nebã rebda wẽnd-doogẽ wã n pʋʋsd a Zeova, pa le yaa sɛk-roogẽ wã ye.
A Salomo rɩɩ a naamã ne yam yʋʋm wʋsgo, tɩ nebã me sũy ra noomẽ. La a Salomo kẽe kãadem ne pagb wʋsg sẽn da pa Israɛll neb la sẽn da pa tũud a Zeova ye. Yãmb pa ne a pag a ye sẽn be fotã zug n pʋʋsd bõn-naandg sɩda? A Salomo pagbã wa n kɩtame tɩ yẽ me pʋʋsd wẽnnaam dãmb a taaba. Yãmb mii rẽ sẽn kɩt t’a maan bũmb ning bɩ? A ra pa le get nebã yell sõma ye. A lebga nin-toaaga, la nebã sũy ra pa le noom ne-a ye.
A Zeova sũurã puugame t’a yeel a Salomo yaa: ‘Mam na n deega fo rĩungã n kõ ned a to. La ka na n yɩ fo nifẽ ye. Na n yɩɩ f biigã naamẽ. La baasgo, mam ka na n deeg soolmã zãng n bas-a ye.’ Bɩ d ges rẽnda sẽn yɩ to-to.
1 Kibaya 28:9-21; 29:1-9; 1 Rĩm dãmba 5:15-32; 2 Kibaya 6:12-42; 7:1-5; 1 Rĩm dãmba 11:9-13.
Sogsgo
- A Salomo rɩka yʋʋm a wãn n me a Zeova roogã, la bõe yĩng tɩ b yiis ligd wʋsg meebã yĩnga?
- Wẽnd-doogã ro-pʋs nins sẽn da yaa wala sɛk-roogã rẽndã yaa bãmb b wãna, la bõe la b ra bĩngd ro-taoorã pʋgẽ?
- Wẽnd-doogã sẽn me n sa wã, a Salomo pʋʋsa Wẽnnaam n yeel tɩ bõe?
- Bõe la a Zeova maan n wilg t’a reega a Salomo pʋʋsgã?
- A Salomo pagbã kɩtame t’a maan bõe, la bõe n paam-a?
- Bõe yĩng t’a Zeova sũurã puug ne a Salomo, la a yeela a Salomo tɩ bõe?
Sogsg a taaba
- Karm-y 1 Kibay 28:9, 10.
Sã n yaa ne a Davɩɩd goam nins sẽn be 1 Kibay 28:9, 10, bõe la tõnd segd n modg n maan daar fãa? (Yɩɩl 19:15; Fil. 4:8, 9)
- Karm-y 2 Kibay 6:12-21, 32-42.
Wãn to la a Salomo wilg tɩ Wẽnnaam sẽn ka to wã pa tõe n zĩnd roog ninsaalb sẽn me pʋgẽ? (2 Kib. 6:18; Tʋʋ. 17:24, 25)
A Salomo goam nins sẽn be 2 Kibay 6:32, 33 zãmsda tõnd bõe a Zeova zugu? (Tʋʋ. 10:34, 35; Gal. 2:6)
- Karm-y 2 Kibay 7:1-5.
Wala Israɛll nebã sẽn pẽg a Zeova b sẽn yã a ziirã yĩngã, tõnd me sẽn ne a Zeova sẽn ningd a nin-buiidã bark to-to rũndã-rũndã wã segd n kɩtame tɩ d maan bõe? (2 Kib. 7:3; Yɩɩl 22:23; 34:2; 96:2)
- Karm-y 1 Rĩm dãmb 11:9-13.
Wãn to la a Salomo vɩɩmã baasg sẽn yɩ to-to wã wilgd tõnd tɩ tara yõod tɩ d kell n sak Wẽnnaam wakat fãa? (1 Rĩm 11:4, 9; Mat. 10:22; Wil. 2:10)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn